Tuusulassa on noussut keskustelua ”natsijengistä”, joka on ollut häiriöksi ja jopa syyllistynyt epäiltyyn joukkopahoinpitelyyn. Pormestarin mukaan tilanne on suurimmaksi osaksi nyt hallinnassa.

Poliisi ja Tuusulan kunta ovat kantansa mukaan saaneet ”natsijengin” häiriköinnin hallintaan.

Pormestarin mukaan asia saattoi nousta julkisuudessa itseään suuremmaksi. Häiriköt ovat katuneet tekojaan poliisille.

Väitetty maahanmuuttovastainen liikehdintä tuntuu pormestarin mukaan oudolta, koska kaupungissa on vähän pakolaisia.

Kännykkävideolta käy ilmi, miten maihinnousukenkiin ja maastohousuihin pukeutuneet henkilöt näyttävät pahoinpitelevän uhrinsa joukolla. Kuvakaappaus/Facebook

Itä-Uudenmaan poliisi tutkii Tuusulassa pyörineen nuorisoporukan häiriökäyttäytymistä. Lehdistö on uutisoinut viime viikkoina muutamasta ydintekijästä koostuvasta ryhmästä, joka on aiheuttanut häiriötä ja myös epäillysti pahoinpidellyt kanssaihmisiä kaupungin alueella.

Keskiviikkona Helsingin Sanomat kertoi, että ”natsijengiksi” itseään kutsuvat nuoret ovat tulleet katumapäälle jouduttuaan poliisin luupin alle. Rikoskomisario Kimmo Hyvärisen mukaan nuoriso oli sanonut, ettei halua enää olla tekemisissä uusnatsistisen ideologian kanssa. ”Natsijengi” -sanan lisäksi pukeutuminen oli ollut ”skinimäistä”, Hyvärinen kertoi HS:lle.

Pukeutuminen käy ilmi myös kännykkävideolta, jolle tallentui väitetyn nuorisojoukon pahoinpitely tuusulalaisella hampurilaisravintolalla uutenavuotena.

Tuusulan pormestari Arto Lindberg (sdp) kertoo Iltalehdelle, että porukan toiminta on saatu ”enemmän tai vähemmän hallintaan”. Pormestarin arvion mukaan käytös on edellyttänyt poliisitoimenpiteitä, ja juuri poliisin väliintulo on suitsinut tilannetta.

– Sitähän ei koskaan tiedä, miten nuoriso käyttäytyy. Mutta tässä on muutamasta tyypistä kysymys, niin voisi kuvitella, että se ympärillä oleva tohina rauhoittuu, Lindberg arvioi.

Ydinjengissä oli muutama henkilö. Häiriköitsijät ovat olleet paikoin alle 15-vuotiaita, mutta poliisi otti kiinni ainakin yhden täysi-ikäisenkin. Tuusulassa herätti keskustelua erityisesti uhka siitä, että ”natsijengi” olisi pyrkinyt hankkimaan mukaan lisää samanmielisiä.

Pahin yksittäinen teko vaikuttaa olevan joukkopahoinpitely, johon väitetyt nuorisojengiläiset syyllistyivät Hyrylässä. Pormestarin mukaan juttu ei ole aiheuttanut merkittävää polemiikkia Tuusulassa, vaikka viranomaiset ovatkin pitäneet palavereja häiriökäyttäytymisen kitkemisestä.

– Ei siitä mitään isompaa keskustelua ole ollut. Emme ole oikeastaan tunnistaneet tuollaista. Jotain potkimisvideota on levitetty. Asioille pitää tietenkin tehdä jotain, jos tuollaista tapahtuu, mutta näyttää siltä, että niin on nyt tehty.

Pormestari Arto Lindberg pitää nuorisojengin häiriköintiä pääosin selvitettynä. TUUSULAN KAUPUNKI

”Ei meillä oikein ole pakolaisia”

Lindberg kyseenalaistaa lehdistön kirjoittelun asiasta. Pormestarin mukaan julkisuushuomio saattoi nousta suuremmaksi kuin itse asia. Lindberg pohtii, oliko syynä se, että nuoriso kutsui itseään mainitulla, provosoivalla nimellä.

– Oirehtiminen on ainakin jollain tasolla ohi. Ehkä tässä on uutisoitu isommasta asiasta kuin oikeastaan on kysymys. Aina on nuorisoa, jolla on erilaisia toimintatapoja ja ajatuksia. Se on oikeastaan normaalia elämää. Tietysti siihen on puututtava, jos mennään väärille teille, Lindberg lisää.

Pormestari pitää ylimitoitettuna spekulointia siitä, onko Tuusulaan ilmaantunut jonkinasteinen maahanmuuttovastaisten joukko. Ainakin osa nuorisojengistä on ollut kotoisin muualta kuin Tuusulasta. Lindbergin arvion mukaan ajatus tuntuu oudolta, koska Tuusula ei ole merkittävä asuinpaikka esimerkiksi turvapaikanhakijoille.

– Kun ei meillä oikein ole pakolaisia. Perheitä on tullut jonkin verran, mutta ei heidän ympärillään ole tapahtunut mitään tällaista. Meillä on ollut todella rauhallista.

Nuorisojengin toiminta on johtanut rikosilmoituksiin alustavasti pahoinpitelystä ja vahingonteosta. Itä-Uudenmaan poliisi arveli tiistaina pormestarin tavoin, että tilanne saadaan kontrolliin.

Lindbergin näkemyksistä kertoivat ensimmäisenä Etelä-Suomen Median lehdet.

Juttua on korjattu kello 23.37: Tuusula on kunta, ei kaupunki, kuten jutussa aiemmin kirjoitettiin.